William Pitt mladší

William Pitt mladší (* 28. máj 1759, Hayes Kent Spojené kráľovstvo – † 23. január 1806, Londýn) bol britský politik. V roku 1783 sa stal najmladším premiérom, mal vtedy 24 rokov. Úrad opustil v roku 1801, no opäť doň nastúpil v roku 1804 a zotrval v ňom až do svojej smrti v roku 1806. Bol aj kancelárom ministerstva financií počas svojej funkcie premiéra. Bol známy ako "Mladší" kvôli rozlíšeniu od jeho otca Williama Pitta staršieho, ktorý tiež slúžil ako premiér Veľkej Británie. V roku 1776 dosiahol titul „Jeho Ctihodnosť“, keď bol jeho otec povýšený na „earla“. V roku 1782 mu bol udelený titul The Right Honourable William Pitt, keď prevzal úrad od Lorda Shelburna ako kancelár ministerstva financií a bol zvolený za člena „Tajnej Rady“.      

Prvé funkčné obdobie premiéra počas panovania Juraja III. bolo poznačené vážnymi udalosťami v Európe, hlavne Francúzskou revolúciou a napoleonskými vojnami. Pitt v rámci vnútornej politiky patril oficiálne k toryom, hoci sám sa nazýval nezávislým whigom a bol v opozícii voči vývoju k prísne straníckemu politickému systému.

Jeho meno je dobre známe v súvislosti s veľkými vojnami proti Francúzsku a Napoleonovi. Pitt bol vynikajúci administrátor, ktorý pracoval efektívne a reformisticky. Otvoril cestu pre novú generáciu vynikajúcich štátnych úradníkov. Zvýšil dane kvôli výdavkom na vojnu proti Francúzsku. Snažil sa o získanie podpory Írska vo vojne s Francúzskom, vytvoril projekt „Acts of Union 1800“ a skúšal (ale neúspešne) nastoliť emancipáciu katolicizmu v Spojenom kráľovstve. Vytvoril politickú doktrínu „nový toryzmus“, ktorý oživil Toryovskú stranu a uschopnil ju stať sa politickou silou v nasledujúcom štvrťstoročí. Historik Charles Petrie z toho vyvodzuje, že bol jedným z najväčších premiérov, ak nie z iného dôvodu tak z toho, že napomohol štátu, aby prešiel od starého systému k novému bez násilia a rozruchu. W. Pitt podľa Petrieho porozumel novej Británii. Podľa zdroja v Encyclopaedii Britannica nebol moderným politikom ani úradníkom a mnohé oblasti legislatívy ponechal v zaostalej historickej formeBritannica - W. Pitt jr..  

 Kariéra 
William Pitt mladší sa narodil ako druhý syn Williama Pitta staršieho. V útlejšom veku mal zdravotné problémy, preto jeho vzdelanie prebiehalo formou súkromného vyučovania. Ďalej pokračoval v štúdiu na Cambridgi. Študoval klasiku, gréčtinu a latinčinu, matematiku, chémiu a trigonometriu. V roku 1776 ho opäť zastihla choroba a prešiel na súkromné štúdium, ktoré bolo umožnené len šľachticom. V roku 1779 Pitt starší zomrel a Pitt mladší zdedil len malý dedičský podiel. Začal študovať na škole Lincoln′s Inn v Londýne právo, kde bol graduovaný na advokáta-obhajcu v roku 1780.

V septembri 1780 sa uchádzal o miesto poslanca v parlamente za univerzitu Cambridge ale neuspel kvôli nízkemu veku. Keďže chcel byť aktívny v politike, obrátil sa na svojich spolužiakov a kamarátov z Cambridge a tí mu pomohli stať sa o štyri mesiace neskôr poslancom dolnej komory britského parlamentu. Toto mu umožnil systém patronátov v britskej štátnej správe a peniaze na volebné náklady od tajnej služby monarchie. Zo začiatku sa zaradil medzi whigov, čo bola rodinná tradícia. Neskôr prešiel k toryom.

Pitt mladší silno odsudzoval Americkú vojnu za nezávislosť podobne ako jeho otec. V roku 1782 mu ponúkli miesto zástupcu ministra financií Írska ale ho odmietol. Považoval ho za príliš bezvýznamné. Po výmene osoby premiéra zo strany whigov bol Pitt prepojený na vládnuce posty a stal sa kancelárom ministra financií.

V roku 1793 sa stal prvýkrát premiérom. Bol považovaný za silného predsedu vlády, ktorý navyše robil reštrukturalizáciu štátneho aparátu a bojoval proti úplatkárstvu. V skutočnosti bol však politicky závislý od koruny, teda kráľa Juraja III., ktorý bol jeho patrónom. V období konfliktu s Napoleonom, keď tento vyhlásil všeobecnú námornú blokádu Britských ostrovov, zrušil menu krytú zlatom a dal vytlačiť papierové bankovky. V období prvého mandátu musel riešiť aj vzťahy so Spojenými štátmi, čo zapríčinilo reakciu Francúzska známu ako Kvázivojna. Pričinil sa o zrušenie obchodu s otrokmi v Spojenom kráľovstve. 

Počas svojho druhého mandátu v kresle premiéra zomrel pravdepodobne kvôli žalúdočnému vredu po požití alkoholu. Bol vážený v parlamente aj u kráľovskej rodiny. Zanechal po sebe dlhy vo výške 40 tisíc libier, ktoré zaňho uhradil štát, čo bolo jednohlasne odsúhlasené v parlamente. Nebol ženatý a nezanechal potomkov. Vystrojili mu veľký štátny pohreb.

 Referencie 

 Iné projekty 

 Externé odkazy 
Zbierka prejavov W. Pitta mladšieho

 Zdroj 


Kategória:Predsedovia vlády Spojeného kráľovstva
Kategória:Členovia Kráľovskej spoločnosti
Kategória:Napoleonské vojny
Kategória:Absolventi University of Cambridge
Kategória:Osobnosti z grófstva Kent
Kategória:Pochovaní vo Westminsterskom opátstve